இ. இளவழகி

இளவழகி (பிறப்பு 1984), இந்தியாவின் தமிழ்நாட்டைச் சேர்ந்த கேரம் விளையாட்டு வீராங்கனையாவார். மூன்று முறை கேரம் உலகக் கோப்பையை  வென்றுள்ள இந்திய வீரரான இளவழகி, பிரபலமான, மரிய இருதயத்துக்குப் பின்பாக, தமிழ்நாடு மாநிலத்தில் இருந்து சர்வதேச அளவில் கேரம் விளையாட்டில் இந்தியாவைப் பிரதிநிதித்துவப்படுத்திய கேரம் வீராங்கனைகளில் ஒருவராகக் கருதப்பட்டுள்ளார்.

வாழ்க்கை வரலாறு 
தமிழ்நாட்டைப் பூர்வீகமாகக்கொண்ட இளவழகி,  சென்னையின் வியாசர்பாடி பகுதியில் ஏழ்மையான குடும்பத்தில் 1984 ஆம் ஆண்டில் பிறந்துள்ளார். இவரது தந்தை இருதயராஜ் பிராட்வேயில் தள்ளுவண்டி ஓட்டி பிழைப்பு நடத்திய ஏழை கூலித் தொழிலாளி மற்றும் தாயார் செல்வி இல்லத்தரசியுமாவார். இவருக்கு இலக்கியா செவ்வந்தியா என்ற இரு சகோதரிகளும் இருக்கிறார்கள்.

விளையாட்டு வாழ்க்கை 
ஆறு வயது முதலே அக்கம்-பக்கத்தில் கேரம் விளையாடத் தொடங்கியுள்ள இவர்,  சென்னையில்இருக்கும் பள்ளிகள் அளவிலான கேரம் போட்டியில் பங்கேற்று வெற்றி பெற்றுள்ளார். தனது பத்து வயதிலேயே தொழில்முறை போட்டிகளில் பங்கேற்றுள்ளார். தேசிய விளையாட்டு போட்டிகளில் 15 முதல் 18 வயதுக்கு உட்பட்ட பிரிவில் பங்கேற்று தன் விளையாட்டு பாதையின் முதல் அடியை வைத்துள்ளார். இவர் கலந்துகொண்ட முதல் போட்டியில்  எட்டாம் இடத்தையே பெற்றிருந்தாலும், தொடர்ந்து விளையாடி இளையோர் மற்றும் முது இளையோர் பிரிவுகளில் தொடர்ந்து  மூன்று ஆண்டுகளாக கலந்துகொண்டு வெற்றி பட்டத்தினை இருமுறை வென்றுள்ளார். இளவழகி திருவள்ளூர் மாவட்ட கேரம் சங்கத்தின் உறுப்பினராக இருந்து, கேரம் உலக சாம்பியன்ஷிப்,  ஆசிய சாம்பியன்ஷிப் போட்டிகளில்  இந்தியாவைப் பிரதிநிதித்துவப்படுத்தி விளையாடியுள்ளார். 2008 ஆம் ஆண்டு சென்னையில் நடைபெற்ற இந்திய தேசிய கேரம் சாம்பியன்ஷிப் போட்டியில் முன்னாள் உலக சாம்பியனான ரஷ்மி குமாரியை இறுதிப் போட்டியில் தோற்கடித்து வென்றுள்ளார். 

2008 ஆம் ஆண்டில் பிரான்சில் நடைபெற்ற 5-வது உலக கேரம் சாம்பியன்ஷிப் போட்டி பெண்கள் ஒற்றையர் பிரிவில் பி. நிர்மலாவை 25-11, 25-11 என்ற கணக்கில் வென்றதன்  மூலம் உலக சாம்பியன் ஆனார். தொடர்ந்து கேரம் உலக சாம்பியன்ஷிப் போட்டியில் ஆதிக்கம் செலுத்திய இளவழகி, 2010-ல் அமெரிக்காவின்  ரிச்மாண்டில் நடந்த உலகக் கோப்பைப் போட்டியிலும் இரட்டையர் பிரிவில் சக இந்திய வீராங்கனை ராஷ்மி குமாரியுடன் இணைந்து வெற்றிவாகை சூடியுள்ளார். அத்தோடு ஒற்றையர் பிரிவில் இரண்டாம் இடத்தைப் பிடித்துள்ளார். 2012-ல் பிரான்சில் நடைபெற்ற உலக கேரம் சாம்பியன்ஷிப் போட்டியிலும் ஒற்றையர் மற்றும் இரட்டையர் என இரண்டு பிரிவுகளிலும் வென்று மொத்தமாக மூன்று முறை கேரம் உலக சாம்பியன் பட்டம் வென்ற வீராங்கனை என்ற பெருமையை கொண்டுள்ளார். 

இதுவரை தேசிய கேரம் விளையாட்டில் ஒட்டுமொத்தமாக 260 பதக்கங்களை இளவழகி வென்றிருக்கிறார். இதில் 106 தங்கப் பதக்கங்கள் அடங்கும். இதேபோல் சர்வதேச அளவில் தங்கப் பதக்கங்கள் மட்டும் 111 மொத்தமாக 125 பதக்கங்களை வென்றுள்ளார் என்பது குறிப்பிடத்தக்கது. தேசிய முன்னாள் கேரம் சாம்பியனான சக்திவேலைத் திருமணம் செய்துகொண்ட இளவழகி, தற்போது சென்னையின் மாதவரத்தில் வசித்துவருகிறார்.  தான் கற்றதைப் பிறருக்குக் கற்றுத்தர வேண்டும் என்ற உயரிய நோக்கத்தில்  ‘உலக கேரம் சாம்பியன்’ என்ற அமைப்பைத் தொடங்கி, ஏராளமான சிறுவர், சிறுமிகளுக்கு கேரம் விளையாட்டைக் கற்றுக்கொடுத்துவருகிறார்.

மேற்கோள்கள் 

தமிழ்நாட்டு விளையாட்டு வீராங்கனைகள்
சென்னை விளையாட்டு வீரர்கள்
தமிழ் விளையாட்டு வீரர்கள்
வாழும் நபர்கள்
1984 பிறப்புகள்
தமிழக விளையாட்டு வீரர்கள்